TKN บวกเกือบ 4% กำไรปีนี้-ปีหน้าแข็งแกร่ง! เป้า 17 บาท
TKN บวกเกือบ 4% ล่าสุด ณ เวลา 10.22 น. ราคาอยู่ที่ 14 บาท บวก 0.50 บาท 3.70% สูงสุดที่ 14.10 บาท ต่ำสุดที่ 13.60 บาท มูลค่าซื้อขายที่ 179.14 ล้านบาท ด้าน บล.เคทีบี (ประเทศไทย) แนะนำ "ซื้อ" TKN ราคาเป้าหมาย 17.20 บาท/หุ้น มองรายได้ทั้งปีที่ 4.24 พันล้านบาท เติบโต 21.2%
24 พ.ค. 2559

ผู้สื่อข่าวรายงานว่า ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 10.22น. ราคาอยู่ที่ 14 บาท บวก 0.50 บาท 3.70% สูงสุดที่ 14.10 บาท ต่ำสุดที่ 13.60 บาท มูลค่าซื้อขายที่ 179.14 ล้านบาท ขณะที่ดัชนีตลาดหุ้นไทยโดยรวมลบ 0.28%
บล.เคทีบี (ประเทศไทย) ระบุในบทวิเคราะห์ (24 พ.ค.) แนะนำ “ซื้อ” TKNราคาเป้าหมาย 17.20 บาท/หุ้น โดยมีมุมมองในเชิงบวกต่อผลประกอบการสำหรับปี 59 ของ TKN จากการขยายธุรกิจไปยังต่างประเทศโดยเฉพาะในประเทศจีน คาดการณ์รายได้ทั้งปีของ TKN ที่ 4,242 ล้านบาท เติบโต 21.2% จากปีก่อนมากกว่าที่ผู้บริหารคาดไว้ที่ประมาณ 15% ยังมองว่าอัตรากำไรขั้นต้นของบริษัทน่าจะมีการปรับตัวสูงขึ้นจากปีก่อน ในขณะที่อัตรากำไรขั้นต้นปีที่แล้วอยู่ที่เพียง 35.4% ส่งผลให้คาดกำไรสุทธิทั้งปีที่ 601 ล้านบาท เติบโตสูงถึง 51.5% จากปีก่อน
ขณะที่คาดผลประกอบการปี 60 ที่สดใสเนื่องจาก TKN มีการเปิดโรงงานใหม่ในนิคมโรจนะซึ่งมีการลงทุนที่ประมาณ 500 ล้านบาท และคาดจะสามารถเปิดทำการได้ภายในไตรมาส 1/60 โดยการเปิดโรงงานใหม่จะช่วยลดต้นทุนถึง 3-5% ต่อหน่วย และยังมองว่าโอกาสในการขยายธุรกิจไปต่างประเทศยังมีอีกมาก โดยคาดกำไรสุทธิปี 60 ที่ 844 ล้านบาทเติบโตจากกำไรสุทธิปี 59 ที่คาดไว้ถึง 40.3%